সায়দিয়া: এবারে সরাসরি ক্যাম্পাসে পুরুষাধিপত্যের কথা বলি। আবারও তোমার জন্য নতুন কোনও প্রসঙ্গ না, এই ক্যাম্পাসের অলি-গলি তোমারও চেনা। বিশ্ববিদ্যালয়ের দৈনন্দিন জীবনে নানাভাবে নারী হিসেবে হেনস্থা হতে হয়। বিভাগের উদাহরণ দিয়েই শুরু করি। প্রথমে বর্ষে ক্লাস শুরু করার কয়েক সপ্তাহ পরেই টের পেলাম, একজন কোর্স শিক্ষক আমাদের ব্যাচের দুজন সহপাঠীকে অযাচিত মনোযোগ দেন। পরে শুনলাম প্রতি ব্যাচেই তাঁর এমন একজন পছন্দের ছাত্রী থাকে — যেই ছাত্রীটা প্রথাগত নজরে দেখতে ভালো, শহুরে, স্মার্ট সেই তাঁর মনোযোগের পাত্রী। খুবই অস্বস্তিকর, যাকে টার্গেট করা হচ্ছে তার জন্য এবং অন্য সবার জন্য। সরাসরি যৌনাত্মক কিছু ছিল না এই মনোযোগে, কিন্তু এই বাড়তি মনোযোগটা যৌনবাদী, কোনও ছেলে কখনও এই অর্থে সেই শিক্ষকের সুনজরে আসেননি।